DOHOME ส่งซิก Q2 ยอดขาย “SSSG” โต 18% กางแผนปี 65 เปิดเพิ่ม 5 สาขา
DOHOME ส่งซิก Q2 ยอดขาย “SSSG” โต 16-18% กางแผนเปิดเพิ่ม 5 สาขาปีนี้ หวังปี 68 มีสาขารวมทั้งสิ้น 36 สาขา พร้อมเดินหน้าผลักดันยอดขายกลุ่มสินค้า House Brand ในปีนี้ให้เพิ่มขึ้นเป็น 18%
DOHOME ส่งซิก Q2 ยอดขาย “SSSG” โต 18% กางแผนเปิดเพิ่ม 5 สาขาปีนี้ หวังปี 68 มีสาขารวมทั้งสิ้น 36 สาขา พร้อมเดินหน้าผลักดันยอดขายกลุ่มสินค้า House Brand ในปีนี้ให้เพิ่มขึ้นเป็น 18%
12 พ.ค. 2565

นายชยานนท์ หอพัตราภรณ์ ผู้ช่วยกรรมการผู้จัดการฝ่ายบัญชีและการเงิน บริษัท ดูโฮม จำกัด (มหาชน) หรือ DOHOME เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 11 พ.ค.2565 ว่า บริษัทฯ มีรายได้รวมเท่ากับ 8,359.90 ล้านบาท เพิ่มขึ้น 36.3% จากงวดเดียวกันของปีก่อน โดยมีรายได้เพิ่มขึ้นทั้งจากการเพิ่มขึ้นของรายได้สาขาเดิมที่มีการเติบโตอย่างก้าวกระโดดและรายได้จากสาขาใหม่ที่เปิดในไตรมาส 1/2565 สำหรับแนวโน้มผลการดำเนินงานในไตรมาส 2/2565 ยังเห็นการเติบโตค่อนข้างสูงแบบ Double digit คาดยอดขายจากสาขาเดิมจะเติบโต 16-18%
โดยในปีนี้บริษัทฯ วางแผนเปิดสาขาใหญ่รวม 5 สาขา และตั้งเป้าหมายเปิดปีละ 5 สาขาต่อเนื่องถึงปี 2568 ซึ่งจะส่งผลให้ในปี 2568 มีสาขารวมทั้งสิ้น 36 สาขา จากปัจจุบันมีทั้งสิ้น 17 สาขา นอกจากนี้บริษัทฯ กำลังอยู่ในระหว่างการศึกษาแผนการลงทุนเปิดสาขาในต่างประเทศ
อีกทั้งบริษัทมีแผนผลักดันยอดขายกลุ่มสินค้า House Brand ในปีนี้ให้เพิ่มขึ้นเป็น 18% จากปัจจุบันอยู่ที่ 16% โดยจะจัดโปรโมชั่น รวมถึงจะมีสินค้าใหม่ๆทยอยเข้าสู่ตลาดในไตรมาส 2-3 นี้ จะทำให้สินค้ามีความหลากหลายมากขึ้น และจะเพิ่มสัดส่วนยอดขายเป็น 20% ในปี 2566 ซึ่งจะเป็นส่วนสำคัญที่ทำให้บริษัทฯ สามารถเพิ่มอัตรากำไรขั้นต้นได้ในอนาคต